Twee nuwe treffers pronk op Top-20 | Maroela Media
'n Skermskoot uit Dewald Wasserfall se nuwe musiekvideo "So sterk soos 'n vrou".
Dewald Wasserfall het net 'n week gelede die musiekvideo van sy enkelsnit "So sterk soos 'n vrou" bekendgestel en dié liedjie gaan eers begin Augustus uit na radiostasies toe. Maar danksy sosiale media was dit onder die top-10 mees afgelaaide liedjies op digitale verkoopplatforms en maak dus reeds dié week sy verskyning op die Maroela Media Afrikaanse Top-20.
Stella se nuwe enkelsnit, "Skree", wat Vrydag eers op Maroela Media bekendgestel is, het ook 'n plek op die Top-20 losgeslaan. Die sangeres het vroeër aan Maroela Media vertel toe sy dié sielvolle liedjie geskryf het, het sy teruggedink aan die tyd toe haar pa verongeluk en sy en haar man deur 'n moeilike huweliksfase gegaan het.
"Ek onthou hoe leeg en seer daardie tyd was en ek is bly ek kon iets skryf om dit te verwoord. Ná jare voel dit asof ek kan erkenning gee daaraan en het dit vir my die laaste stukkie genesing bring," het sy gesê.
Ricus Nel en Snotkop behou hul nommer 1-posisie vir die vyfde agtereenvolgende week met hul treffer "Boerepompie".
In vandeesweek se Maroela Media Afrikaanse Top-20 is daar vyf snitte wat styg, sewe wat daal en ses wat onveranderd bly.